Prin Comunicarea SEC(90)1661 final din 6 septembrie 1990, Comisia a informat Consiliul în legătură cu intenția sa de a semna aranjamentul sus-menționat. La 7 septembrie 1990, vicepreședintele Filippo M. Pandolfi și Dr. David Allan Bromley, asistentul în domeniul științei și tehnologiei al președintelui George H.W. Bush, au semnat documentul de instituire a grupului operativ pentru o perioadă de cinci ani. De atunci, aranjamentul a fost reînnoit de trei ori, în 1996, 2001 și 2006.

Aranjamentul privind grupul operativ se referă la diverse forme de schimb de informații și coordonare în legătură cu aspectele științifice ale cercetării biotehnologice. De-a lungul anilor, acest grup operativ a jucat un rol esențial în stabilirea unei game diverse de domenii științifice emergente, inclusiv biologia sistemelor, genomica marină, aplicații ale biotehnologiei în sectorul energiei durabile, precum și biologia sintetică. Au fost, de asemenea, abordate principalele preocupări ale societății, precum bolile infecțioase nou apărute, nutriția, obezitatea, biotehnologia depoluantă și, totodată, bioetica, rolul femeilor în știință și percepția publică în ceea ce privește biotehnologia.

În iunie 2010, grupul operativ și-a aniversat cei 20 de ani prin conferința la nivel înalt intitulată „Cercetare biotehnologică pentru o lume complexă”, organizată sub egida președinției spaniole a UE. O publicație comună[1] a Comisiei Europene și a Guvernului SUA evidențiază rolul grupului operativ UE-SUA în a reuni cercetători de pe ambele maluri ale Oceanului Atlantic în vederea anticipării încă de pe acum a nevoilor științifice ale viitorului.

Nu se prefigurează, în viitorul apropiat, o scădere a nevoii de colaborare transatlantică în cadrul acestui forum unic, iar activitățile Grupului operativ de cercetare biotehnologică ar putea deveni și mai importante. Planul strategic referitor la obiectivele pe care și le-a propus grupul operativ pentru următorii cinci ani include o serie de activități de cooperare în domenii științifice importante, precum biologia sintetică, genomica marină, biotehnologia mediului, sănătatea animalelor, biotehnologia plantelor și produsele durabile pe bază de biomasă, precum și bioinformatica.

Prin urmare, Comisia intenționează să reînnoiască, pentru a patra oară, aranjamentul dintre Comisia Europeană și Biroul pentru politica în domeniul științei și tehnologiei al Statelor Unite ale Americii.

Comisia va informa Consiliul și Parlamentul European în legătură cu reînnoirea efectivă a aranjamentului și cu activitatea desfășurată în viitor în cadrul aranjamentului care face obiectul propunerii de reînnoire.

ANEXĂ

ARANJAMENT DE PUNERE ÎN APLICARE ÎNTRE COMISIA EUROPEANĂ ȘI BIROUL PENTRU POLITICA ÎN DOMENIUL ȘTIINȚEI ȘI TEHNOLOGIEI AL STATELOR UNITE ALE AMERICII

PRIVIND GRUPUL OPERATIV UE-SUA DE CERCETARE BIOTEHNOLOGICĂ

Biroul pentru politica în domeniul științei și tehnologiei al Statelor Unite ale Americii și Comisia Europeană (denumite în continuare „părțile”):

acționând în conformitate cu Acordul de cooperare științifică și tehnologică între Guvernul Statelor Unite ale Americii și Comunitatea Europeană, semnat la Washington la data de 5 decembrie 1997, astfel cum a fost extins și modificat, (denumit în continuare „acordul”) și

având în vedere Aranjamentul administrativ dintre Comisia Europeană și Guvernul Statelor Unite ale Americii privind Grupul operativ de cercetare biotehnologică, semnat la 7 septembrie 1990 și reînnoit în 1996, 2001 și 2006 (denumit în continuare „aranjamentul”),

convin după cum urmează:

Scop

Prezentul aranjament de punere în aplicare are rolul de a reînnoi aranjamentul și trebuie să constituie un aranjament de implementare în temeiul articolului 5 din acord. Aranjamentul de punere în aplicare trebuie să fie consecvent cu dispozițiile acordului.

Scopul grupului operativ UE-SUA de cercetare biotehnologică este acela de a îmbunătăți înțelegerea reciprocă a activităților și programelor din UE și din SUA referitoare la cercetarea biotehnologică. În acest cadru, grupul operativ trebuie să îndeplinească rolul unui mecanism de coordonare și de schimb de informații privind aspectele științifice ale biotehnologiei și cercetării în alte domenii, mecanism care să susțină dezvoltarea biotehnologiei.

Funcții

Grupul operativ UE-SUA privind cercetarea biotehnologică trebuie:

- să revizuiască programele de cercetare și dezvoltare din domeniul biotehnologiei și din alte domenii științifice conexe;

- să faciliteze comunicarea și colaborarea în domeniul cercetării biotehnologice;

- să planifice simpozioane și ateliere comune, precum și alte activități destinate schimburilor de informații neconfidențiale privind aspectele prioritare de interes comun din domeniul cercetării biotehnologice;

- să examineze împreună potențialele activități de informare a publicului în legătură cu biotehnologia;

- să identifice și să definească nevoile de cercetare pentru a promova dezvoltarea sigură a biotehnologiei;

- să abordeze aspectele științifice de programare și operaționale specifice care afectează dezvoltarea cercetării biotehnologice; precum și

- să ofere evaluări, analize, consiliere și sugestii Comitetului director pentru biotehnologie (BSC) al Comisiei Europene și Consiliului național pentru știință și tehnologie (NSTC) al Statelor Unite ale Americii.

Structură

Componenta UE a grupului operativ UE-SUA trebuie să includă un președinte și reprezentanți ai serviciilor interesate ale Comisiei.

Componenta SUA trebuie să includă membri selectați ai agențiilor guvernului SUA interesate de cercetarea biotehnologică. În cazul Statelor Unite ale Americii, membrii și președintele sunt numiți de directorul Biroului pentru politica în domeniul științei și tehnologiei (OSTP).

Funcția de președinte al grupului operativ este ocupată alternativ, pe bază anuală, de președinții din partea UE și SUA.

Calitatea de membru al subcomitetelor și al grupurilor de lucru ale grupului operativ nu este limitată la reprezentanții permanenți ai grupului operativ și se acordă de către președinții fiecărei părți după cum consideră aceștia că este oportun.

Activitățile grupului operativ trebuie coordonate de un secretar executiv din partea Comisiei Europene și de un secretar executiv din partea Statelor Unite ale Americii, aceștia fiind numiți de respectivii președinți. Dacă este necesar, președinții pot solicita personal de sprijin suplimentar direcțiilor generale și agențiilor reprezentate în cadrul grupului operativ.

Responsabilitățile președinților

Responsabilitățile președinților sunt următoarele:

- elaborarea unui plan de lucru anual care să includă subiectele care urmează a fi discutate, informațiile care vor face obiectul schimburilor de informații și activitățile comune care urmează a fi planificate;

- organizarea de reuniuni regulate (cel puțin una pe an) ale grupului operativ;

- aprobarea instituirii, continuării și desființării subcomitetelor și a grupurilor de lucru, după cum este necesar în vederea îndeplinirii obiectivelor planului de lucru anual; precum și

- elaborarea unui raport și prezentarea acestuia către BSC și OSTP la încheierea fiecărei reuniuni a grupului operativ.

Finanțare

Fiecare parte suportă costurile participării propriilor reprezentanți la toate reuniunile și activitățile grupului operativ.

Alte dispoziții

Grupul operativ nu trebuie să gestioneze informații comerciale confidențiale și nu trebuie să se implice în activități care generează proprietate intelectuală.

Interfața cu sectorul public

În funcție de deciziile președinților, grupul operativ poate solicita consiliere ad-hoc din partea unor persoane care nu aparțin administrațiilor naționale. La solicitarea președinților, la reuniuni și la alte activități ale grupului operativ pot participa persoane care nu aparțin administrațiilor naționale.

Documentație

Ordinea de zi și rapoartele reuniunilor grupului operativ trebuie elaborate de secretarii executivi și distribuite de aceștia membrilor grupului operativ și, la cerere, dacă acest lucru este autorizat de președinți, altor persoane interesate. Lucrările atelierelor și ale reuniunile științifice trebuie puse la dispoziția publicului.

Durată

Prezentul aranjament de punere în aplicare urmează să intre în vigoare în momentul semnării sale de către ambele părți. Aranjamentul rămâne aplicabil atât timp cât rămâne în vigoare acordul sau până în momentul în care una dintre părți pune capăt participării sale la prezentul aranjament. Dacă o parte intenționează să pună capăt participării sale la prezentul aranjament, partea respectivă trebuie să ofere celeilalte părți un preaviz de 90 de zile cu privire la intenția sa.

PENTRU COMISIA PENTRU BIROUL PENTRU EUROPEANĂ: POLITICA ÎN DOMENIUL ȘTIINȚEI ȘI

TEHNOLOGIEI AL STATELOR UNITE

ALE AMERICII:

Data: Data:

[1] Grupul operativ SUA-CE privind cercetarea biotehnologică 1990-2010: Cercetare biotehnologică pentru o lume complexă.